KIRJALLINEN KYSYMYS E-1957/00 esittäjä(t): Mario Mauro (PPE-DE), Johan Van Hecke (PPE-DE) ja Antonio Tajani (PPE-DE) neuvostolle. Pohjois-Ugandan ihmisoikeusloukkaukset.



Virallinen lehti nro 113 E , 18/04/2001 s. 0054 - 0055



KIRJALLINEN KYSYMYS E-1957/00 esittäjä(t): Mario Mauro (PPE-DE), Johan Van Hecke (PPE-DE) ja Antonio Tajani (PPE-DE) neuvostolle (19. kesäkuuta 2000) Aihe: Pohjois-Ugandan ihmisoikeusloukkaukset 1. Onko neuvosto tietoinen Pohjois-Ugandan tapahtumista? Siellä on viime vuosien aikana ryöstetty yli 10 000 lasta ja Lord's Resistance Army -nimisen ryhmän kapinalliset ryöstävät edelleen lapsia lähes päivittäin. 2. Onko neuvosto tietoinen Sudanin armeijan roolista? Se toimii lasten kouluttajana, antaa heille aseet ja käyttää näitä lapsia Ugandan armeijaa ja Sudanin vapautusarmeijaa SPLA:ta vastaan suunnatuissa sotilasoperaatioissa Etelä-Sudanissa. 3. Onko neuvosto tietoinen siitä, että useat näistä lapsista kuolevat koleraan Etelä-Sudanin leireillä ja että lapsia menehtyy myös pahoinpitelyissä sekä hengenvaarallisissa olosuhteissa Ugandan ja Etelä-Sudanin taistelukentillä? 4. Jos on, mitä toimia neuvosto aikoo toteuttaa näiden tietojen perusteella? Jos ei ole, miten neuvosto aikoo selvittää näitä tapahtumia? 5. Miten neuvosto toimii helpottaakseen, painostaakseen ja nopeuttaakseen Nairobissa Ugandan ja Sudanin välillä joulukuussa allekirjoitetun rauhansopimuksen sekä Ugandan parlamentin hyväksymän jo pahasti aikataulusta jäljessä olevan Amnesty-lain täytäntöönpanoa? 6. Onko neuvosto tietoinen tietyissä jäsenvaltioissa oleskelevista LRA:n edustajista, jotka ovat syyllistyneet mitä kammottavimpiin lapsiin kohdistuviin julmuuksiin kaikkialla maailmassa ja jotka näyttävät matkustavan vapaasti EU:ssa ja sen ulkopuolella. Jos on, niin mitä konkreettisia toimia neuvosto aikoo toteuttaa estääkseen näiden henkilöiden toiminnan ja sen, että he kalastelevat hankkeilleen tukea näissä jäsenvaltioissa? Vastaus (20. marraskuuta 2000) Neuvosto on tietoinen Pohjois-Ugandassa ja Etelä-Sudanissa tapahtuneista vakavista ihmisoikeusloukkauksista ja seuraa erityisen tarkasti LRA:n (Lord's Resistance Army) sieppaamien lasten kohtaloa. Neuvoston mielestä tähän inhimilliseen tragediaan ei voida löytää ratkaisua muuta kautta kuin parantamalla pysyvästi alueen valtioiden välisiä suhteita ja ratkaisemalla Pohjois-Ugandan konflikti pysyvästi. Tätä tarkoitusta varten Euroopan unioni kehotti 31. tammikuuta 2000 antamassaan julkilausumassa Sudanin ja Ugandan viranomaisia noudattamaan 8. joulukuuta 1999 allekirjoitetun sopimuksen määräyksiä. Se vetosi molempiin osapuoliin, jotta ne pitäytyisivät sotatoimista, päättäisivät sotilaallisen tai logistisen tuen antamisen kapinallisryhmille toistensa alueilla ja lopettaisivat vihamielisen ilmapiirin, josta on aiheutunut valtaisia kärsimyksiä siviiliväestölle. Lisäksi Euroopan unioni kannustaa Sudanin kanssa uudelleen käynnistetyn poliittisen vuoropuhelun yhteydessä Sudanin viranomaisia työskentelemään naapurisuhteidensa normalisoimiseksi sekä noudattamaan kansainvälistä humanitaarista oikeutta. Tässä onkin jo päästy alustaviin myönteisiin tuloksiin. Neuvosto ei valitettavasti kykene vahvistamaan tai kumoamaan parlamentin jäsenten esittämää väitettä siitä, että LRA:n edustajia oleskelee tietyissä jäsenvaltioissa.